'নির্বাচন ব্যালটে, কেন্দ্রে থাকবে না সিসি ক্যামেরা'
নির্বাচন ব্যালটে কেন্দ্রে থাকবে না সিসি ক্যামেরা – আগামী জাতীয় সংসদ নির্বাচন নিয়ে নির্বাচন কমিশনার মোহাম্মদ আলমগীরের বক্তব্য শিরোনাম করে খবর প্রকাশ করেছে দেশ রূপান্তর। রবিবার আগারগাওয়ে নির্বাচন কমিশন কার্যালয়ে সাংবাদিকদের সাথে নির্বাচনের প্রস্তুতি ও কৌশল নিয়ে কথা বলার সময় মি. আলমগীর এমন মন্তব্য করেন।
আগামী নির্বাচনে ৩০০ আসনে ব্যালট পেপারে ভোট নেয়া হবে এবং ভোটের দিন সকালে ব্যালট কেন্দ্রে পাঠানো হবে বলে নির্বাচন কমিশন পরিকল্পনা করছে - নির্বাচন কমিশনার মি. আলমগীরের বরাত দিয়ে খবরে উল্লেখ করা হয়েছে। পাশাপাশি ভোটকেন্দ্রে সিসি ক্যামেরা স্থাপনের বিষয়টি নির্বাচন কমিশন ভাবছে না, বলে উঠে এসেছে খবরে।
রাতে সিলমারা ঠেকাতে ব্যালট যাবে সকালে – নির্বাচন কমিশনার মোহাম্মদ আলমগীরের মন্তব্যকে শিরোনাম করে খবর প্রকাশ করেছে দৈনিক নয়া দিগন্ত। এই খবরে মি. আলমগীরের বরাত দিয়ে খবরে উল্লেখ করা হয় যে এবারও ব্যালটেই নির্বাচন হবে। ভোটের দিন সকালে সব কেন্দ্রে পাঠানো হবে ব্যালট আর ব্যালটে নির্বাচনে যেন কোন ধরণের অপব্যবহার না হয় তা নিশ্চিত করার কৌশল হিসেবেই এই পদ্ধতি অবলম্বন করবে নির্বাচন কমিশন।
এই বিষয়ে কালের কণ্ঠের খবরে মোহাম্মদ আলমগীরের বরাত দিয়ে বলা হচ্ছে যে ঝূঁকিপূর্ণ ভোটকেন্দ্রগুলোতে আইন-শৃঙ্খলা রক্ষাকারী বাহিনীর বেশি সংখ্যক সদস্য মোতায়েন করা হবে। এই খবরের শিরোনাম রাতে সিল মারা ঠেকাতে সকালে ব্যালট পাঠাবে ইসি।
মি. আলমগীরের বরাত দিয়ে এ খবরে বলা হয় যে যেসব কেন্দ্রে সকালে ব্যাল্ট পাঠানো সম্ভব নয়, সেসব কেন্দ্রে বিশেষ ব্যবস্থায় রাতে ব্যালট পাঠানো হবে। পথে যেন ব্যালট ছিনতাই না হয় বা ব্যালটের অপব্যবহার না হয় সে ব্যবস্থাও নেয়া হবে।
যাকে মনোনয়ন দেব, তার জন্য কাজ করতে হবে - প্রধানমন্ত্রী এবং আওয়ামী লীগের সভাপতি শেখ হাসিনার বক্তব্যের উদ্ধৃতি দিয়ে শিরোনাম করেছে দৈনিক সমকাল। রবিবার গণভবনে আওয়ামী লীগের তৃণমূলের নেতাদের সাথে বর্ধিত সভায় শেখ হাসিনা এই মন্তব্য করেছেন বলে উঠে এসেছে এই খবরে।
আওয়ামী লীগের জাতীয় কমিটি, কার্যনির্বাহী সংসদ, উপদেষ্টা পরিষদ সদস্য ছাড়াও জেলা, মহানগর, উপজেলা, পৌরসভা ও ওয়ার্ড পর্যায়ের বিভিন্ন অঙ্গ ও সহযোগী সংগঠনের প্রায় পাঁচ হাজার নেতাকর্মী এই বর্ধিত সভায় অংশ নেন।
এই সভা নিয়ে ইত্তেফাকের খবরের শিরোনাম যাকে মনোনয়ন দেব তার পক্ষে সবাইকে থাকতে হবে। খবরে উঠে এসেছে যে নির্বাচনকে সামনে রেখে দলীয় নেতাকর্মীদের শেখ হাসিনা নির্দেশ দিয়েছেন যেন সরকারের উন্নয়ন চিত্র এবং বিএনপির জ্বালাও-পোড়াও কর্মকাণ্ডের চিত্র জনগণের কাছে তারা তুলে ধরেন।
চট্টগ্রামের জলাবদ্ধতা নিয়ে দৈনিক মানবজমিনের শিরোনাম পানির নিচে চট্টগ্রাম। খবরে বলা হচ্ছে টানা তিন দিনের বৃষ্টিতে বন্দরনগরী চট্টগ্রামের অধিকাংশ এলাকা ডুবে গেছে এবং শহরের অধিকাংশ এলাকাতেই এখন হাঁটু থেকে কোমর সমান পানি।
খবরে বলা হয়েছে, গত ছয় বছরে জলাবদ্ধতা নিরসনে পাঁচ হাজার ৭৯০ কোটি টাকা ব্যয় করেছে চট্টগ্রাম সিটি কর্পোরেশন, কিন্তু তা স্বত্ত্বেও নগরবাসীর ভোগান্তি কমেনি।
এ নিয়ে নয়া বণিক বার্তার করা খবরের শিরোনাম চট্টগ্রাম নগরে আগে জমতো হাঁটুপানি, এখন বুকসমান। খবরে বলা হচ্ছে যে ছয় থেকে ১০ বছর আগে চলাবদ্ধতা নিরসনে ১০ হাজার কোটি টাকার চার প্রকল্প হাতে নেয়া হয়েছিল। তবে কাজের ধীরগতি আর দীর্ঘসূত্রিতায় চট্টগ্রামবাসী কোনো সুফল পায়নি। উল্টো ঐ প্রকল্পের ব্যয় বেড়ে হয়েছে ১৪ হাজার ২৬৩ কোটি টাকা।
চট্টগ্রামের জলাবদ্ধতা নিয়ে প্রথম আলোর খবরের শিরোনাম ৭ মাসে ১০ বার ডুবলো চট্টগ্রাম। গত তিন দিনের টানা বৃষ্টিতে চট্টগ্রাম নগরের ৪০ শতাংশ এলাকা ডুবে গেছে এবং জলাবদ্ধতা ১০-১২ ঘণ্টা স্থায়ী ছিল বলে উঠে এসেছে খবরে।
ডেঙ্গু পরিস্থিতি নিয়ে দৈনিক কালের কণ্ঠের রিপোর্টের শিরোনাম আরো ১০ মৃত্যু, রেকর্ড ভর্তি। রবিবার সকাল ৮টা পর্যন্ত আগের ২৪ ঘণ্টায় ২ হাজার ৭৩১ জন রোগী বাংলাদেশের হাসপাতালগুলোতে ভর্তি হয়েছেন এবং ১০ জন মারা গেছে বলে উঠে এসেছে খবরে।
খবরে বলা হচ্ছে এ নিয়ে এ বছরে ডেঙ্গুতে মারা গেছেন ৩১৩ জন এবং মোট হাসপাতালে ভর্তি হয়েছেন ৬৬ হাজার ৭৩২ জন।
আর ডেঙ্গু পরিস্থিতির অবনতি হওয়ায় স্যালাইনের চাহিদা বেড়ে যাওয়ায় তৈরি হওয়া যোগান সংকটকে কেন্দ্র করে খবর প্রকাশ করেছে ডেইলি স্টার। তাদের খবরের শিরোনাম Essential Drugs rationing saline to Govt hospitals.
খবরে বলা হয়েছে, রাষ্ট্রায়ত্ব ফার্মাসিউটিক্যাল কোম্পানি এসেনসিয়াল ড্রাগস সরকারি হাসপাতালগুলোতে স্যালাইনের সরবরাহ সমন্বয় করছে। ডেঙ্গু রোগীর সংখ্যা বেড়ে যাওয়ায় এবং স্যালাইনের চাহিদা বাড়ায় এই পদক্ষেপ নিতে বাধ্য হচ্ছে সংস্থাটি। কিন্তু ডেঙ্গুর প্রকোপ বৃদ্ধি পাওয়ায় স্যালাইনের চাহিদা স্বাভাবিকের চেয়ে ১০ গুণ বেড়ে গেছে।
ঋণখেলাপির সংজ্ঞা পরিবর্তনের বিষয়টি নিয়ে যুগান্তরে প্রকাশিত খবরের শিরোনাম বাড়বে খেলাপি ঋণ ঘনীভূত হবে সংকট। খবরে উঠে এসেছে যে আন্তর্জাতিক মুদ্রা তহবিলের চাপে বাংলাদেশে খেলাপি ঋণের সংজ্ঞায় পরিবর্তন আনা হচ্ছে এবং অনাদায়ি ঋণ খেলাপি করার মেয়াদ প্রায় সব খাতেই তিন মাস করে কমানো হচ্ছে।
খবরে বলা হচ্ছে, যেসব ঋণ কিস্তি পরিশোধের ছয় মাস থেকে নয় মাসের মধ্যে খেলাপি হচ্ছে, সেসব ঋণ নতুন আইন অনুযায়ী তিন থেকে ছয় মাসের মধ্যে খেলাপি হিসেবে চিহ্নিত করা হবে। বিশেষজ্ঞদের বরাত দিয়ে এই প্রতিবেদনে বলা হচ্ছে যে এর ফলে খেলাপি ঋণ আরো বাড়বে ও ব্যাংক খাতের চলমান সংকট আরো ঘনীভূত হবে।
দুদক সচিবের সাথে বৈঠকে মার্কিন প্রতিনিধিদল শিরোনামে করা ইত্তেফাকের খবরে উঠে এসেছে যুক্তরাষ্ট্রের পররাষ্ট্র দপ্তরের বৈশ্বিক দুর্নীতি দমন বিষয়ক সমন্বয়ক রিচার্ড নেফিউ ও দুর্নীতি দমন কমিশনের সচিব মাহবুব হোসনের বৈঠকের সারাংশ।
খবরে উঠে এসেছে, অর্থ পাচার ও দুর্নীতি দমন রোধের উদ্দেশ্যে দক্ষিণ এশিয়ার বিভিন্ন দেশে সফরের অংশ হিসেবে বাংলাদেশ সফর করছেন যুক্তরাষ্ট্রের তিন সদস্যের প্রতিনিধি দল।
জুলাইয়ে খাদ্য মূল্যস্ফীতি বেড়েছে শিরোনামে করা মানবজমিনের রিপোর্টে উঠে এসেছে যে জুলাই মাসে দেশের সার্বিক মূল্যস্ফীতি কমলেও খাদ্য মূল্যস্ফীতি বেড়েছে। রবিবার বাংলাদেশ পরিসংখ্যান ব্যুরো বিবিএসের প্রকাশিত রিপোর্টে এমন তথ্য উঠে এসেছে বলে বলছে ওই খবর।
বিবিএসের রিপোর্টের বরাত দিয়ে প্রতিবেদনে উল্লেখ করা হয়েছে যে সার্বিক মূল্যস্ফীতি জুনে নয় দশমিক ৭৪ থেকে জুলাইয়ে কমে হয়েছে নয় দশমিক ৬৯ শতাংশ। কিন্তু খাদ্য মূল্যস্ফীতি নয় দশমিক ৭৩ থেকে বেড়ে হয়েছে ৯ দশমিক ৭৬ শতাংশ।

৭ মাসে ১০ বার ডুবলো চট্টগ্রাম